गढ़वाल केंद्रीय विश्वविद्यालय के चौरास परिसर स्थित वानिकी विभाग के शिक्षण और शोध कार्यों की गूंज विदेशी विश्वविद्यालयों में होने लगी है। रोटिनवर्ग यूनिवर्सिटी जर्मनी के नौ छात्र-छात्राएं यहां शिक्षण कार्य कर जर्मनी में गढ़वाल केंद्रीय विवि के वानिकी विभाग की पताका लहरा रहे हैं। जर्मनी की दसवीं छात्रा राहनर नोइमी भी सोमवार को श्रीनगर गढ़वाल पहुंच चुकी हैं। गढ़वाल केंद्रीय विवि के वानिकी विभाग के अध्यक्ष प्रो. अजीत नेगी ने बताया कि यह छात्रा मंगलवार को वानिकी बीएससी पंचम सेमेस्टर में प्रवेश लेकर अपना अध्ययन शुरू करेगी। जर्मनी से आने वाले इन छात्र-छात्राओं को फील्ड स्टडी करने के साथ ही वानिकी विभाग की फैकल्टियां प्रयोगशाला सुविधा भी उपलब्ध कराते हैं। डॉ. नेगी ने कहा कि गढ़वाल केंद्रीय विश्वविद्यालय और रोटिनवर्ग यूनिवर्सिटी जर्मनी के बीच शिक्षण में हुए एमओयू को लेकर जर्मनी के छात्र अपनी एक सेमेस्टर की पढ़ाई गढ़वाल विश्वविद्यालय के वानिकी विभाग में पूरी करते हैं। उनकी एक सेमेस्टर पढ़ाई पूरी होने के बाद उनका रिजल्ट यहां से उनके विश्वविद्यालय को भेज दिया जाता है।